
RAPORT 
asupra propunerii legislative  privind stabilirea cadrului general de acordare a ajutoarelor de stat pentru  transferul Pieţei de Gros SA Bucureşti şi a centrelor de colectare a legumelor şi fructelor către formele asociative ale producătorilor
În conformitate cu prevederile art.95 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice a fost sesizată spre dezbatere pe fond cu propunerea legislativă privind stabilirea cadrului general de acordare a ajutoarelor de stat pentru transferul Pieţei de Gros SA Bucureşti şi a centrelor de colectare a legumelor şi fructelor către formele asociative ale producătorilor, transmisă cu adresa nr.Pl.x 237 din 3 mai 2010, înregistrată sub nr.24/318/05.05.2010. 

La întocmirea raportului, Comisia a avut în vedere avizul favorabil al Consiliului Legislativ şi punctul de vedere negativ al Guvernului.
Propunerea legislativă are ca obiect de reglementare stabilirea cadrului general de acordare a ajutoarelor de stat pentru transferul Pieţei de Gros SA Bucureşti şi a centrelor de colectare a legumelor şi fructelor către formele asociative ale producătorilor.

Propunerea legislativă privind stabilirea cadrului general de acordare a ajutoarelor de stat pentru transferul Pieţei de Gros SA Bucureşti şi a centrelor de colectare a legumelor şi fructelor către formele asociative ale producătorilor  face parte din categoria legilor ordinare, potrivit prevederilor art.73 din Constituţia României, republicată.

La dezbaterea propunerii legislative a participat ca invitat, în conformitate cu prevederile art.54 şi 55 din Regulamentul Camerei Deputaţilor, republicat, domnul Dănuţ Apetrei, secretar de stat în cadrul Ministerului Agriculturii şi Dezvoltării Rurale. 

La lucrările Comisiei au fost prezenţi 23 de deputaţi, din totalul de 27 membri ai comisiei. 
Propunerea legislativă a fost respinsă în unanimitate, în şedinţa din 27 mai 2010, pentru următoarele considerente:
·  Schemele de sprijin  financiar, în acest caz, trebuie notificate Comisiei Europene înainte de a fi puse în aplicare; 
· Nu sunt respectate prevederile art.15 alin.(1) din Legea nr.500/2002 privind finanţele publice.
Propunerea  legislativă a fost respinsă de Senat în şedinţa din 26 aprilie 2010.
Propunerea legislativă, potrivit art.75 alin.(1) şi (3) din Constituţia României, republicată, şi art.92 alin.(9) pct.1 din Regulamentul Camerei Deputaţilor, republicat este de competenţa decizională a Camerei Deputaţilor.

